*Projekts*

2021. gada \_\_\_. \_\_\_\_\_\_\_\_ Ministru kabineta noteikumi Nr.\_\_\_\_\_\_

Rīgā (prot. Nr. \_\_\_ \_\_. §)

**Kārtība, kādā Iekšlietu ministrijas sistēmas iestāžu amatpersonas ar speciālajām dienesta pakāpēm nosūta dalībai starptautiskajās misijās un operācijās, un dalības finansēšanas kārtība**

*Izdoti saskaņā ar*

*Valsts robežsardzes likuma*

 *12. panta trešo daļu,*

 *likuma "Par policiju" 8. panta trešo daļu un*

*Ugunsdrošības un ugunsdzēsības likuma*

*23.1 panta trešo daļu*

**I. Vispārīgie jautājumi**

1. Noteikumi nosaka kārtību, kādā Valsts robežsardzes, Valsts policijas un Valsts ugunsdzēsības un glābšanas dienesta un to pakļautībā esošo izglītības iestāžu (turpmāk – iestāde) amatpersonas ar speciālajām dienesta pakāpēm (turpmāk – amatpersona) nosūta dalībai starptautiskajās misijās un operācijās, kā arī dalības finansēšanas kārtību.

2. Noteikumos lietoti šādi termini:

2.1. **ātrās reaģēšanas operācija** – Eiropas Savienības, starptautiskas organizācijas, valsts vai vairāku valstu vadīta aktivitāte, dalība kurā tiek pieprasīta un nodrošināta ātrāk nekā parastā kārtībā, kuras īstenošanā piedalās amatpersona un kuras mērķis ir atjaunot un uzturēt mieru konflikta zonās vai sniegt cita veida atbalstu;

2.2. **civilās aizsardzības modulis** – vienas vai vairāku ES dalībvalstu specializēta operatīva vienība, kas sastāv no personāla un noteikta uzdevuma veikšanai nepieciešamā transporta un aprīkojuma, un kas atbilst Savienības civilās aizsardzības mehānisma noteiktajiem kritērijiem;

2.3. **civilās aizsardzības resursi** – resursi, kuri var tikt izmantoti padomdevēju vai katastrofas un to draudu reaģēšanas un seku likvidēšanas misijā un kuri nepieciešami misijas uzdevumu īstenošanai;

2.4. **īstermiņa starptautiskā misija** – pēc valsts vai starptautisko organizāciju aicinājuma īstenojama padomdevēju misija, kuras mērķis ir nodrošināt atbalstu katastrofas preventīvo un gatavības pasākumu pārvaldīšanā, un reaģēšanas un seku likvidēšanas misija katastrofas un to draudu gadījumā, lai sniegtu palīdzību cietušai valstij un mazinātu vai likvidētu postošos apstākļus un izraisītās sekas, novērstu vai mazinātu kaitējumu cilvēkiem, videi un īpašumam. Īstermiņa misijas īstenošanā piedalās viena vai vairākas amatpersonas un/vai civilās aizsardzības modulis vai arī tiek izmantoti citi civilās aizsardzības resursi;

2.5. **kontingents** – amatpersonas, kas pārstāv Latvijas Republiku konkrētā misijā vai operācijā;

2.6. **starptautiskā misija** – aktivitāte, kuras īstenošanā piedalās amatpersona un kura tiek īstenota pēc starptautisko organizāciju aicinājuma piedalīties to vadītā misijā vai pēc valstu divpusējas vai daudzpusējas vienošanās;

2.7. **starptautiskā operācija** – Eiropas Savienības, starptautiskas organizācijas, valsts vai vairāku valstu vadīta aktivitāte, kuras īstenošanā piedalās amatpersona un kuras mērķis ir atjaunot un uzturēt mieru konflikta zonās vai sniegt cita veida atbalstu.

3. Noteikumu izpratnē starptautiskās misijas un operācijas tiek attiecinātas uz dalību valsts vai vairāku valstu vadītas, Eiropas Savienības, Ziemeļatlantijas līguma organizācijas, Apvienoto Nāciju Organizācijas un Eiropas Drošības un sadarbības organizācijas starptautiskajās misijās un operācijās.

4. Amatpersona starptautiskajās misijās un operācijās piedalās pēc Eiropas Savienības vai starptautisko organizāciju rezolūcijas, rekomendācijas vai lūguma, kā arī pēc Eiropas Savienības dalībvalsts, Ziemeļatlantijas līguma organizācijas dalībvalsts, vai arī trešās valsts lūguma, kuras teritorijā norisinās starptautiska misija vai operācija.

5. Amatpersonas kandidatūru dalībai starptautiskajā misijā vai operācijā izvirza iestādes vadītājs pēc saskaņošanas ar Iekšlietu ministriju.

**II. Amatpersonas nosūtīšana dalībai starptautiskajā misijā vai operācijā un atsaukšana no starptautiskās misijas vai operācijas**

6. Amatpersona starptautiskajā misijā un operācijā piedalās brīvprātīgi.

7. Iestādes uztur sarakstu ar amatpersonām, kuras vēlas tikt nosūtītas starptautiskajās misijās un operācijās, kā arī pēc nepieciešamības veic saraksta aktualizēšanu.

8. Amatpersonu dalībai starptautiskajā misijā vai operācijā nosūta, ja tā atbilst šādām prasībām:

8.1. amatpersonai ir derīgs Iekšlietu ministrijas Centrālās medicīniskās ekspertīzes komisijas atzinums par atbilstību dienestam un amatam;

8.2. amatpersona atbilstošā līmenī pārvalda dalībai konkrētajā starptautiskajā misijā vai operācijā nepieciešamo svešvalodu;

8.3. amatpersonas kvalifikācija atbilst dalībai konkrētajā starptautiskajā misijā vai operācijā;

8.4. amatpersona vismaz piecus gadus ir nodienējusi iestādē (neattiecas uz īstermiņa misijām);

8.5. amatpersona ir vakcinēta pret tām slimībām, pret kurām nepieciešama vakcinācija teritorijā, kurā paredzēta starptautiskā misija vai operācija;

* 1. atbilstoši starptautiskās misijas vai operācijas mandātam, uzdevumam vai amata aprakstam amatpersona var saņemt attiecīga līmeņa speciālo atļauju pieejai valsts noslēpumam un sertifikātu darbam ar Ziemeļatlantijas līguma organizācijas vai Eiropas Savienības klasificēto informāciju;

8.7. amatpersonu vai amatpersonu grupas (t.sk. modulis) dalību starptautiskajā misijā vai operācijā ir apstiprinājusi uzņemošā valsts vai atbildīgā organizācija.

1. Amatpersonu, kas pilda amata pienākumus kopā ar dienesta suni, dalībai starptautiskajā misijā vai operācijā nosūta, ja dienesta suns ir apmācīts konkrētā specializācijā.
2. Pirms dalības starptautiskajā misijā vai operācijā amatpersona apgūst dalībai nepieciešamo apmācību kursu, ja šādu prasību izvirza Eiropas Savienības, Ziemeļatlantijas līguma organizācijas, Apvienoto Nāciju Organizācijas vai Eiropas Drošības un sadarbības organizācijas attiecīgi noteikumu
3. Ministru kabinets izdod rīkojumu par amatpersonas dalību (dalības pagarināšanu) starptautiskajā misijā vai operācijā. Ja amatpersonas dalība notiek steidzamības kārtībā vai ātras reaģēšanas operāciju un īstermiņa starptautisko misiju ietvarā, attiecīgu sākotnējo rīkojumu izdod Iekšlietu ministrija un iekšlietu ministrs informē Ministru prezidentu, Ārlietu ministriju un Finanšu ministriju. Iekšlietu ministrijas sākotnējs rīkojums zaudē spēku pēc Ministru kabineta rīkojuma izdošanas.

12. Ministru kabineta rīkojumā par amatpersonas dalību starptautiskajā misijā vai operācijā norāda:

12.1. amatpersonas iestādi, speciālo dienesta pakāpi, vārdu un uzvārdu;

12.2. dalības laiku starptautiskajā misijā vai operācijā;

12.3. koeficientu (no 1 līdz 1,8) piemaksas aprēķināšanai par dalību starptautiskajā misijā vai operācijā. Koeficienta apmēru ierosina Iekšlietu ministrija sadarbībā ar iestādi, ņemot vērā šādus kritērijus:

12.3.1. terorisma draudu iespēju;

12.3.2. etnisku vai cita veida bruņotu konfliktu izcelšanās iespēju vai to sekas (piemēram, mīnu lauki);

12.3.3. dabas un cilvēku izraisītu katastrofu apstākļus vai to sekas (piemēram, piesārņojuma līmenis, iespējamais radioaktīvais vai ķīmiskais piesārņojums, tehnogēno avāriju iespējamais risks);

12.3.4. attiecīgās starptautiskās misijas vai operācijas veidu un veicamos pienākumus (piemēram, monitorings, atbalsta sniegšana, konfliktu novēršana, tiesībaizsardzības iestāžu funkciju pārņemšana);

12.3.5. dzīvošanas, uzturēšanās un dienesta drošības apstākļus starptautiskās misijas vai operācijas laikā;

12.4. dienesta suņa vārdu un mikroshēmas numuru, ja starptautiskajā misijā vai operācijā nosūta amatpersonu ar dienesta suni;

12.5. izdevumu, kas saistīti ar amatpersonas dalību starptautiskajā misijā vai operācijā, apmēru un to finansēšanas avotu, ņemot vērā šo noteikumu III. nodaļā minētos nosacījumus.

13. Amatpersonas nepārtrauktas dalības laiks starptautiskajā misijā vai operācijā nav ilgāks par trim gadiem no pirmreizējās nosūtīšanas dienas. Ministru kabinets ar atsevišķu rīkojumu var pagarināt amatpersonas dalības laiku starptautiskajā misijā vai operācijā. Ja amatpersona dalības laikā starptautiskajā misijā vai operācijā ir paaugstināta amatā, triju gadu termiņu skaita no dienas, kad amatpersona paaugstināta amatā, taču kopējais nepārtrauktas dalības laiks starptautiskajā misijā vai operācijā nepārsniedz sešus gadus.

14. Ja pastāv iekšējie vai ārējie faktori, kuru dēļ amatpersona nevar beigt pildīt dienesta pienākumus misijā noteiktajā laikā, pēc starptautiskās misijas vai operācijas vadības lūguma, ar iestādes vadītāja piekrišanu un saskaņojot ar Iekšlietu ministriju, amatpersonas dalības laiku attiecīgajā periodā ar Ministru kabineta rīkojumu var pagarināt vēl papildus uz laiku līdz sešiem mēnešiem, neievērojot 13.punktā minēto maksimālo termiņu starptautiskajā misijā vai operācijā.

15. Kontingenta vadītāja kandidatūru starptautiskajā misijā vai operācijā pēc konsultācijas ar iestādi ierosina Iekšlietu ministrija un par to informē Ārlietu ministriju.

16. Amatpersonu no dalības starptautiskajā misijā vai operācijā var atsaukt Ministru kabinets ar rīkojumu pēc Iekšlietu ministrijas sagatavota ierosinājuma, kurš balstīts uz izdarīto situācijas individuālo izvērtējumu, šādos gadījumos:

16.1. amatpersona ar kompetentu iestāžu lēmumu ir atzīta par aizdomās turēto vai apsūdzēto nodarījumā, par kuru paredzēta kriminālatbildība;

16.2. amatpersona izdarījusi dienesta disciplīnas pārkāpumu vai likumpārkāpumu, kas nav savienojams ar turpmāku dalību starptautiskajā misijā vai operācijā;

16.3. amatpersonas veselības stāvoklis neatbilst turpmākai dalībai starptautiskajā misijā vai operācijā;

16.4. amatpersonas atsaukšanu lūdz starptautiskās misijas vai operācijas vadība;

16.5. šo noteikumu 17.punktā noteiktajos gadījumos;

16.6. amatpersonas dienesta suņa veselības stāvokļa dēļ;

16.7. citu objektīvu apstākļu dēļ, kas nav savienojami ar amatpersonas turpmāko dalību starptautiskajā misijā vai operācijā.

17. Amatpersona no turpmākās dalības starptautiskajā misijā vai operācijā var atteikties:

17.1. pēc pašas vēlēšanās, rakstiski brīdinot par to mēnesi iepriekš iestādi un starptautiskās misijas vai operācijas vadību;

17.2. veselības stāvokļa dēļ;

17.3. dienesta suņa veselības stāvokļa dēļ, ja amatpersona pilda dienesta pienākumus kopā ar dienesta suni;

17.4. citu objektīvu apstākļu dēļ, kas nav savienojami ar turpmāku dalību starptautiskajā misijā vai operācijā.

18. Amatpersonu var atkārtoti nosūtīt dalībai starptautiskajā misijā vai operācijā ne ātrāk kā pēc gada, izņemot dalībai īstermiņa misijās. Šo termiņu aprēķina sākot ar dienu, kad amatpersona atgriezusies no starptautiskās misijas vai operācijas vai to pārtraukusi.

19. Pēc atgriešanās no dalības starptautiskajā misijā vai operācijā amatpersonai ir tiesības ieņemt iepriekšējo vai līdzvērtīgu amatu iestādē.

**III. Amatpersonas dalības starptautiskajā misijā vai operācijā finansēšana**

20. Iestāde, kura izvirza amatpersonu dalībai starptautiskajā misijā vai operācijā sadarbībā ar Iekšlietu ministriju, ņemot vērā starptautiskās misijas vai operācijas konkrētās pozīcijas amata aprakstu, amatpersonas faktisko pienākumu saturu un amatpersonas kvalifikāciju, nosaka amatpersonas atbilstību vienam no trim amata līmeņiem:

20.1. taktiskais amata līmenis – administratīvi tehnisko un attiecīgās jomas eksperta pienākumu veikšana;

20.2. operacionālais amata līmenis – padomnieka, jaunākā un vidējā līmeņa vadītāja pienākumu veikšana;

20.3. stratēģiskais amata līmenis – augstākās amatpersonas un augstākā līmeņa vadītāja pienākumu veikšana.

21. Izdevumus, kas saistīti ar amatpersonas dalību starptautiskajā misijā vai operācijā, iestāde sedz no budžetā šim mērķim paredzētajiem līdzekļiem, vai normatīvajos aktos noteiktajā kārtībā pieprasot no valsts budžeta programmas "Līdzekļi neparedzētiem gadījumiem". Iestāde sedz izdevumus, ja saskaņā ar starptautiskās misijas vai operācijas finansēšanas nosacījumiem šo izdevumu vai to daļas segšana ir Latvijas Republikas pienākums.

22. Amatpersonai dalības laikā starptautiskajā misijā vai operācijā:

22.1. iestāde izmaksā viņai noteikto mēnešalgu, piemaksu par speciālo dienesta pakāpi un piemaksu par dalību starptautiskajā misijā vai operācijā;

22.2. kontingenta vadītājam, papildus šo noteikumu 22.1. apakšpunktā minētājam izmaksām izmaksā ikmēneša piemaksu 100 *euro* apmērā, ja kontingenta sastāvā ir septiņi vai vairāk Latvijas Republikas amatpersonas;

22.3. tiek saglabātas Latvijas Republikas normatīvajos aktos noteiktās sociālās garantijas un tiesības uz ikgadējā atvaļinājuma neizmantoto daļu, ņemot vērā starptautiskajā misijā vai operācijā saskaņā ar tās noteikumiem jau izmantoto ikgadējā atvaļinājuma daļu.

23. Piemaksu par dalību starptautiskajā misijā vai operācijā aprēķina, šo noteikumu 1. pielikumā attiecīgajam amata līmenim noteiktās piemaksas apmēru reizinot ar šo noteikumu 12.3. apakšpunktā minēto koeficientu

24. Iestāde no tai budžetā paredzētajiem līdzekļiem sedz šādus ar amatpersonas dalību starptautiskajās misijās un operācijās saistītus izdevumus:

24.1. vīzas noformēšanas izdevumus;

24.2. dzīvības un veselības apdrošināšanas izdevumus, nepārsniedzot 2562 *euro* gadā par katru amatpersonu;

24.3. ceļa izdevumus un personīgo mantu transportēšanas izdevumus līdz starptautiskās misijas vai operācijas norises vietai un atpakaļ. Ceļa izdevumus kompensē neatkarīgi no izmantojamā transportlīdzekļa veida attiecīgajā maršrutā, nepārsniedzot lidojuma biļetes cenas apmēru ekonomiskajā klasē;

24.4. reizi kalendārajā gadā ceļa izdevumus, dodoties atvaļinājumā uz Latviju un atgriežoties no Latvijas, ja ir iesniegti atbilstoši izdevumus attaisnojoši dokumenti. Ceļa izdevumus kompensē neatkarīgi no izmantojamā transportlīdzekļa veida attiecīgajā maršrutā, nepārsniedzot lidojuma biļetes cenas apmēru ekonomiskajā klasē;

24.5. formas tērpa, nepieciešamā ekipējuma un bruņojuma iegādes izdevumus, izdevumus civilās aizsardzības moduļa pašpietiekamības nodrošināšanai, kā arī izdevumus, kas saistīti ar to transportēšanu līdz starptautiskās misijas vai operācijas norises vietai un atpakaļ;

24.6. dzīvokļa (dzīvojamās telpas) īres un komunālo pakalpojumu izdevumu kompensāciju. Izdevumu apmēru nosaka saskaņā ar šo noteikumu [2.](https://likumi.lv/ta/id/317643#piel2) pielikumu, ievērojot šādus nosacījumus:

24.6.1. ja faktiskie izdevumi par dzīvokļa (dzīvojamās telpas) īri un komunālajiem pakalpojumiem ir mazāki par noteikto izdevumu apmēru, amatpersonai sedz faktiskos izdevumus;

24.6.2. ar dzīvokļa (dzīvojamās telpas) īres līguma noslēgšanu saistītos izdevumus par māklera pakalpojumiem sedz saskaņā ar iesniegtajiem dokumentiem, nepārsniedzot triju mēnešu īres izdevumu apmēru;

24.6.3. ja nav iespējams pierādīt faktiskos izdevumus par dzīvokļa (dzīvojamās telpas) īri vai komunālajiem pakalpojumiem, minētos izdevumus sedz, pamatojoties uz amatpersonas ziņojumu, kuru apstiprina iestādes vadītājs;

24.7. amatpersonas dienesta suņa apdrošināšanas, transportēšanas un uzturēšanas izdevumus, nepieciešamā ekipējuma un inventāra iegādes izdevumus, vakcinācijas un veterināro pakalpojumu izdevumus, ja amatpersonu dalībai starptautiskajā misijā vai operācijā nosūta kopā ar dienesta suni;

24.8. citus ar amatpersonas pienākumu pildīšanu starptautiskajā misijā vai operācijā saistītos faktiskos izdevumus saskaņā ar iesniegtajiem dokumentiem, kas apliecina šos izdevumus, ja pēc iesniegto dokumentu izvērtēšanas iestādes vadītājs atzīst, ka izdevumi ir saistīti ar minēto pienākumu pildīšanu un pieņem lēmumu par izdevumu atlīdzināšanu.

25. Atlīdzinājums par izdevumiem, kas amatpersonai radies sedzot šo noteikumu 24. punktā minētās izmaksas, uzskatāms par kompensācijas izmaksu un saskaņā ar likumu "Par iedzīvotāju ienākuma nodokli" un likumu "Par valsts sociālo apdrošināšanu" nav apliekams ar iedzīvotāju ienākuma nodokli un par to nav veicamas valsts sociālās apdrošināšanas obligātās iemaksas.

**V. Noslēguma jautājumi**

26. Atzīt par spēku zaudējušiem Ministru kabineta 2007.gada 22.maija noteikumus Nr.340 "Kārtība, kādā Valsts robežsardzes, Valsts policijas un Valsts ugunsdzēsības un glābšanas dienesta amatpersonas ar speciālajām dienesta pakāpēm nosūta dalībai starptautiskajās misijās un operācijās, un dalības finansēšanas kārtība" (Latvijas Vēstnesis, 2007, 88.nr.; 2008, 41.nr.; 2013, 173.nr.).

27. Piemaksas amatpersonām pārrēķina saskaņā ar šiem noteikumiem no to spēkā stāšanās brīža līdz dalības starptautiskajā misijā vai operācijā beigām.

Ministru prezidents Arturs Krišjānis Kariņš

Iekšlietu ministre Marija Golubeva